Diari Oficial de la Generalitat Valenciana


Sumari del DOGV 7983, del 20-02-2017 (2017/1254)

RESOLUCIÓ de 14 de febrer de 2017, de la Sotssecretaria, per la qual es convoca per a la seua provisió temporal un lloc de naturalesa laboral, grup D, operador/a de càmera-vídeo, adscrit a la Presidència de la Generalitat.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7983

Data del DOGV
:   20-02-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/1254


Data del document
:   14-02-2017

Organisme emissor
:   Presidència de la Generalitat

Tipus de document
:   Resolució

Descriptors 

:   * concurs administratiu

RESOLUCIÓ de 14 de febrer de 2017, de la Sotssecretaria, per la qual es convoca per a la seua provisió temporal un lloc de naturalesa laboral, grup D, operador/a de càmera-vídeo, adscrit a la Presidència de la Generalitat. [2017/1254]  
Atesa la necessitat de provisió temporal d'un lloc de treball de l'Administració del Consell, de naturalesa laboral, grup D, operador/a de càmera-vídeo, no havent-hi actualment constituïda borsa de treball temporal d'aquesta categoria ni d'altres afins, i atès que no és imminent la convocatòria de cap procés selectiu per a aquesta categoria, resulta necessària la convocatòria d'un procediment específic per a la provisió temporal del lloc.  
L'Ordre de 17 de gener de 2006, de la Conselleria de Justícia, Interior i Administracions Públiques, sobre regulació de borses de treball temporal per a proveir provisionalment llocs de treball de l'Administració del Govern Valencià (DOCV 5184, 25.01.2006), en l'article 8, regula el procediment abreujat de provisió de llocs vacants.  
  
L'esmentat article 8 estableix que amb caràcter excepcional i quan siga urgent la necessitat de provisió temporal d'un lloc de treball i no existisca borsa de treball, la selecció de personal podrà realitzar-se valorant la formació acadèmica i professional, l'experiència laboral, els coneixements de valencià, el grau de minusvalidesa i, si és el cas, el resultat d'una entrevista.  
D'acord amb el que disposa l'esmentada ordre, la Direcció General de Recursos Humans, de la Conselleria de Justícia, Administració Pública, Reformes Democràtiques i Llibertats Públiques, ha autoritzat la convocatòria d'aquest procediment. La selecció de personal competeix a la Presidència de la Generalitat de conformitat amb el mencionat article 8 de l'Ordre de 17 de gener de 2006.  
En virtut d'això, i fent ús de les facultats que té conferides, aquesta Sotssecretaria resol:  
  
Primer  
Convocar per a la seua provisió temporal el lloc núm. 5775, de naturalesa laboral, operador/a de càmera-vídeo, del grup D, fins a la provisió reglamentària del lloc de treball o la seua amortització, pel procediment previst en l'article 8 de l'Ordre de 17 de gener de 2006, de la Conselleria de Justícia, Interior i Administracions Públiques, sobre regulació de borses de treball temporal per a proveir provisionalment llocs de treball de l'administració del Govern valencià (DOCV 5184, 25.01.2006).  
  
Segon  
Aprovar les bases que regiran la present convocatòria i que figuren en l'annex I.  
  
Aquesta resolució posa fi a la via administrativa. De conformitat amb els articles 123 i 124, de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, les persones interessades podran interposar recurs de reposició, amb caràcter potestatiu, davant el mateix òrgan que ha dictat aquesta resolució en el termini d'un mes a comptar de l'endemà de la publicació o, alternativament, interposar recurs contenciós administratiu davant el Jutjat Contenciós Administratiu de la ciutat de València, o aquell en la circumscripció del qual tinga la persona recurrent el seu domicili, en el termini de dos mesos comptadors des de l'endemà de la publicació d'aquesta resolució.  
  
  
València, 14 de febrer de 2017.- El sotssecretari: Emili Josep Sampio Morales.  
  
  
  
ANNEX I  
Bases de la convocatòria  
  
Primera. Lloc convocat  
Número de lloc i denominació: 5775. Operador/a càmera-vídeo.  
Conselleria/organisme: Presidència de la Generalitat.  
Centre de destinació: Secretaria Autonòmica de Comunicació. Direcció General de Relacions Informatives i Promoció Institucional.  
Localitat lloc: València.  
Naturalesa: laboral.  
Grup/subgrup: D  
Categoria: operador/a càmera-vídeo  
Complement de destinació: nivell 16  
Complement específic: E022.  
Forma de provisió: concurs  
Funcions del lloc:  
- Seguiment gràfic del President en tots aquells actes l'interès periodístic o documental dels quals ho requerisca.  
- Processat i remissió de fotografies als mitjans de comunicació.  
- Elaboració i actualització de l'arxiu gràfic del president.  
- Documentació gràfica de les obres i/o millores que realitza la Presidència de la Generalitat.  
- Elaboració de dossiers i fotografies sol·licitades per mitjans de comunicació o altres departaments de la Generalitat.  
  
Segona. Requisits de participació  
Per a concórrer a la convocatòria fa falta reunir a més dels requisits establits amb caràcter general en l'article 53 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, i en la Llei 7/2007, de 12 d'abril, de l'Estatut bàsic de l'empleat públic, els següents requisits específics:  
- Estar en possessió del títol acadèmic de graduat en ESO, Graduat Escolar, Formació Professional Bàsica o de primer grau o equivalent.  
  
- Posseir coneixements tècnics de fotografia i vídeo.  
- Tindre experiència en mitjans audiovisuals.  
2. Els requisits de participació hauran de reunir-se en la data de finalització del termini de presentació de sol·licituds i mantindre's fins a la presa de possessió.  
Aquests requisits hauran d'acreditar-se dins del termini de presentació d'instàncies per mitjà de còpia de la documentació acreditativa del seu compliment degudament compulsada, llevat que consten anotats en el Registre de Personal de la Generalitat.  
  
Tercera. Sol·licituds de participació  
La sol·licitud, adaptada al model que es publica en l'annex II, podrà presentar-se en el registre general de la Presidència de la Generalitat (c/ En Bou, 9-11, de València) o en qualsevol dels registres i oficines públiques a què fa referència l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
A la sol·licitud de participació en el procediment s'annexarà, còpia del DNI i còpia compulsada de la documentació justificativa del compliment dels requisits i mèrits que s'al·leguen, llevat que conste anotada en el Registre de Personal de l'Administració de la Generalitat, i en aquest cas no en caldrà l'aportació i serà suficient citar-la en la sol·licitud.  
  
La sol·licitud una vegada presentada en qualsevol dels registre indicats, es remetrà junt amb la còpia del DNI i la documentació acreditativa dels requisits i mèrits aportada, en format PDF, a l'adreça de correu electrònic personal\_ozo@nbf.zn.  
La remissió de la sol·licitud per correu electrònic dins del termini de presentació de sol·licituds, constitueix requisit de participació en el procediment, la no-remissió en format electrònic de la sol·licitud de participació en el procediment i de la documentació a adjuntar serà motiu d'exclusió del procediment.  
El termini de presentació serà, en tot cas, de 10 dies naturals comptats des de l'endemà de la publicació d'aquesta convocatòria en el Diari Oficial de la Generalitat Valenciana.  
  
  
Quarta. Procés de selecció  
1. Finalitzat el termini de presentació de sol·licituds la comissió, després de comprovar que les persones aspirants reunixen els requisits per a concórrer a la convocatòria, publicarà en la pàgina web de la Presidència de la Generalitat (novetats) el llistat de persones admeses i excloses al procediment, donant un termini de 10 dies per a esmenar i/o al·legar el que les persones interessades estimen oportú.  
2. El procediment de selecció constarà de dos fases:  
- Concurs de mèrits: Consistirà en la valoració dels mèrits de les persones aspirants i s'efectuarà d'acord amb el barem que s'estableix en la base cinquena.  
Únicament es tindran en compte els mèrits al·legats i acreditats abans de finalitzar el termini de presentació de sol·licituds.  
La puntuació màxima en aquesta fase serà de 43 punts.  
- Entrevista: finalitzada la valoració de mèrits, la comissió publicarà, a efectes merament informatius, en la pàgina web de la Presidència de la Generalitat (novetats), el llistat de les puntuacions obtingudes per les persones admeses. En la mateixa publicació convocarà les persones aspirants per a la realització d'una entrevista personal, amb una antelació mínima de 48 hores a la data de la seua realització, sense perjuí de la utilització d'altres mitjans de notificació que la comissió estime escaients.   
L'entrevista tindrà caràcter preceptiu i la no-compareixença de la persona participant suposarà la seua exclusió de la convocatòria. L'entrevista es valorarà amb un màxim de 5 punts.  
  
Cinquena. Barem de mèrits  
Les persones aspirants seran ordenades prenent en consideració els següents mèrits i situacions:  
1. Experiència professional: màxim 25 punts.  
1.1. Temps de serveis prestats en llocs de treball de naturalesa laboral, grup D, operador/a càmera-vídeo, de l'administració de la Generalitat Valenciana, o dels seus organismes autònoms les competències del qual en matèria de personal s'exercisquen per la Conselleria de Justícia, Administració Pública, Reformes Democràtiques i Llibertats Públiques segons el que disposa l'article 9 de la Llei 10/2010, de 9 de juliol, de la Generalitat, d'ordenació i gestió de la funció pública valenciana: 0,35 punts per cada mes complet de servei actiu.  
1.2. Temps de serveis prestats en llocs de treball de l'administració de la Generalitat Valenciana, o dels seus organismes autònoms, les competències del qual en matèria de personal s'exercisquen per la Conselleria de Justícia, Administració Pública, Reformes Democràtiques i Llibertats Públiques, segons el que disposa l'article 9 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, no previstos en l'anterior apartat: 0,13 punts per cada mes complet de servei actiu.  
1.3. Temps de serveis prestats en altres administracions públiques o en el sector privat com a treballador per compte d'altri, autònom o professionals, realitzant funcions semblants a les del lloc oferit: 0,05 punts per cada mes complet de servei en actiu.  
El màxim de punts a obtindre per experiència professional serà de 25 punts.  
2. Valencià: màxim 4 punts.  
El coneixement de valencià es valorarà fins a un màxim de 4 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb l'escala següent:  
- Certificat de coneixement oral: 0,75 punts.  
- Certificat de grau elemental: 1 punt.  
- Certificat de grau mitjà: 2 punts.  
- Certificat de grau superior: 4 punts.  
Només es computarà el certificat de major nivell.  
3. Idiomes comunitaris: màxim 6 punts.  
Es valorarà el coneixement de llengües oficials de la Unió Europea, diferents de la llengua espanyola segons els nivells especificats, acreditant-se documentalment per mitjà de títols, diplomes i certificats expedits per les escoles oficials d'idiomes, per les Universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana, tenint en compte les seues modificacions posteriors per ordre de la conselleria competent en matèria d'educació.  
El coneixement de cada idioma comunitari es valorarà fins a un màxim de 3 punts, puntuant per curs o la seua equivalència si es tracta de cicles de l'escola oficial d'idiomes, o de nivells o certificats segons el Marc Comú Europeu de Referència (nivell bàsic, nivell intermedi i nivell avançat), d'acord amb l'escala que es detalla en la taula adjunta al present punt.  
La valoració del coneixement de l'idioma comunitari s'efectuarà puntuant exclusivament el nivell més alt obtingut en cada un dels idiomes comunitaris.  
Les equivalències entre els ensenyaments regulats pel Reial decret 967/1988, de 2 de setembre, i els regulats pels reials decrets 944/2003 i 1.629/2006, de 29 de desembre (Llei orgànica 2/2006, de 3 de maig), i per la disposició final 1a del Decret 138/2014, de 29 d'agost (Llei orgànica 8/2013, de 9 de desembre), són les que es detallen en la taula adjunta al present punt.  
  
IDIOMES COMUNITARIS  
4. Altres titulacions: màxim 3 punts.  
Per la possessió addicional d'altres títols acadèmics iguals o superiors a l'exigit per a l'exercici del lloc de treball oferit, excloent-ne el que siga necessari per a l'accés al lloc: 1,5 punts per títol addicional expedit oficialment fins un màxim de 3 punts. Es requerirà, en tot cas, la presentació de totes les titulacions al·legades, inclosa la que figura com a requisit per a concórrer a la convocatòria.  
5. Personal amb diversitat funcional: màxim 5 punts.  
- Quan el grau de diversitat funcional siga igual o superior al 33 per cent: 2,5 punts.  
- Quan el grau de diversitat funcional siga igual o superior al 65 per cent: 5 punts.  
  
Sisena. Acreditació dels mèrits  
Els mèrits al·legats s'acreditaran:  
1. Experiència professional: certificats oficials expedits per l'òrgan competent de l'administració corresponent.  
Els serveis prestats en llocs de treball de l'Administració de la Generalitat, gestionats per la Direcció General de Funció Pública, de la Conselleria de Justícia, Administració Pública, Reformes Democràtiques i Llibertats Públiques, seran comprovats d'ofici.  
Els serveis prestats en el sector privat com a treballador per compte d'altri, autònom o professional hauran d'acreditar-se d'acord amb els criteris següents:  
- Treballadors per compte d'altri: contracte de treball en què s'especifique la categoria i la certificació o vida laboral que acredite haver cotitzat a la Seguretat Social durant tot el temps que s'al·legue en el grup de cotització corresponent a la categoria del lloc convocat.  
  
- Per al supòsit de professionals i autònoms, llicència fiscal o IAE on s'acrediten el o els epígrafs corresponents a la categoria convocada, així com certificació o vida laboral que acredite haver cotitzat a la Seguretat Social durant tot el temps que s'al·legue. Quan escaiga, i en substitució dels documents esmentats, s'aportarà certificació oficial que acredite haver cotitzat en el règim especial o en la mutualitat corresponent.  
2. Valencià: certificats oficials expedits o homologats per la Junta Qualificadora de Coneixements de Valencià. Únicament es valoraran els certificats provisionals, en tant que la Junta Qualificadora de Coneixements de Valencià no haja expedit les corresponents certificacions definitives.  
3. Idiomes comunitaris: títols oficials expedits o homologats per òrgan competents o bé certificacions oficials emeses per les escoles oficials d'idiomes. Les paperetes no serviran com a acreditació.  
  
4. Altres titulacions: fotocòpia compulsada del títol acadèmic oficial expedit per òrgan competent.  
En aquells supòsits en què l'expedició del títol es trobe en tràmit, les titulacions es podran acreditar per mitjà de la presentació del certificat acadèmic de finalització d'estudis expedit per l'òrgan competent, junt amb el rebut d'abonament de les taxes corresponents, si és el cas.  
  
5. Personal amb diversitat funcional  
- Certificat justificatiu del grau de diversitat funcional.  
- Certificat de capacitats als efectes de demanda d'ocupació, o si és el cas, l'acreditació d'haver-ho sol·licitat i certificat de compatibilitat del lloc.  
Tota la documentació haurà d'anar degudament confrontada. En cas contrari, es tindrà per no-presentada.  
  
Setena. Adjudicació del lloc  
Finalitzades les dues fases del procés selectiu, la comissió publicarà en la pàgina web de la Presidència de la Generalitat (novetats), la llista provisional de valoracions, concedint un termini de 10 dies hàbils comptats a partir de l'endemà de la publicació perquè les persones interessades formulen les reclamacions i esmenes que estimen pertinents en relació amb la seua baremació.  
Resoltes les possibles al·legacions i esmenes per la comissió i, d'acord amb la puntuació total obtinguda, que s'obtindrà sumant la puntuació aconseguida en cada una de les dues fases, es procedirà, per la comissió, a la publicació en la pàgina web de la Presidència de la Generalitat (novetats) de la llista definitiva de valoracions i la proposta d'adjudicació del lloc.  
Els casos d'empat en la puntuació final de les persones participants seran resolts per la comissió. En primer lloc tindrà preferència el personal amb diversitat funcional, sempre que acredite compatibilitat amb l'exercici de les tasques i funcions corresponents al lloc de treball. En segon lloc, caldrà ajustar-se a la major puntuació obtinguda per les persones candidates en els apartats del barem pel seu ordre de prelació en la present convocatòria.  
A la vista de la proposta d'adjudicació formulada per la comissió, la Sotssecretaria de la Presidència de la Generalitat resoldrà l'adjudicació del lloc oferit, resolució que serà publicada en la pàgina web de la Presidència de la Generalitat, servint la publicació esmentada de notificació a les persones interessades.  
  
Contra la resolució d'adjudicació, que esgota la via administrativa, podrà interposar-se un recurs contenciós administratiu en el termini de dos mesos comptats des de l'endemà de la notificació, davant el jutjat contenciós administratiu que corresponga. No obstant això, podrà interposar-se un recurs postestatiu de reposició davant el mateix òrgan que va dictar l'acte, en el termini d'un mes comptat des de l'endemà de la publicació.  
  
Vuitena. Comissió de valoració  
La comissió de valoració de la present convocatòria estarà composta pels membres següents:  
Titulars:  
Presidenta: Belén Gimeno Bataller, Presidència de la Generalitat.  
Vocals:  
- Mercedes de la Fuente García, Presidència de la Generalitat.  
- Jorge Yuste Báguena, representant del sindicat UGT.  
- Victor Ballesteros, representant del sindicat CCOO  
- Manuel Corella Ruiz, representant del sindicat CSIF.  
Vocal secretari: Miguel Sánchez Giménez, Presidència de la Generalitat  
  
Suplents:  
Presidenta: Ana Isabel Colomer Guillamón, Presidència de la Generalitat  
Vocals:  
- José Solves Carbonell, Presidència de la Generalitat.  
- Rafael Angel Salles, representant del sindicat UGT.  
- Encarna Gallego, representant del sindicat CCOO  
- Francisco Granell Aliaga, representant del sindicat CSIF.  
Vocal secretària: Patricia Aura Revert, Presidència de la Generalitat